**PODJETNIKI**

Za leto 2023 je letno poročilo predložilo 5.237 podjetnikov, 98,6 % vseh zavezanih. Število podjetnikov, ki so obdavčeni na podlagi normiranih odhodkov še vedno raste, a se njihova rast počasi umirja. Podjetniki so za razliko od družb v letu 2023 realizirali za 11 % več prihodkov kot v letu 2022. Prihodki podjetnikov predstavljajo 6,6 % prihodkov družb, ustvarjeni so bili pretežno s prodajo na domačem trgu. Izkazan neto podjetnikov dohodek, ki vključuje tudi plačilo za delo podjetnika samega, se je povečal za 21 % in je znašal 54 milijonov evrov.

Gorenjski podjetniki so v letu 2023 zaposlovali 3.641 delavcev, 186 več kot v letu 2022. V podatek o številu zaposlenih nosilci dejavnosti oziroma lastniki niso zajeti. 67,7 % samostojnih podjetnikov rešuje lasten obstoj oz. so brez zaposlenih. 51 podjetnikov nudi delo več kot 10 zaposlenim.

Podjetniki so ustvarili 175 milijonov evrov neto dodane vrednosti, 17 % več kot v letu 2022. Neto dodana vrednost podjetnikov je pomenila 6,3 % neto dodane vrednosti družb. Neto dodana vrednost na zaposlenega je znašala 48.036 evrov, 11 % več kot v letu 2022, neto dodana vrednost na nosilca dejavnosti skupaj z njegovimi zaposlenimi, ki so prav tako ustvarjalci dejavnosti pa je znašala 19.701 evro, 14 % več kot leto poprej. Neto dodano vrednost so ugotovile vse dejavnosti in vse občine v regiji, več kot 70 % celotne NDV pa so ustvarile najmočnejše gospodarske panoge v regiji: gradbeništvo 27,8 %, predelovalne dejavnosti 19,4 %, gostinstvo 13,7 % in trgovina 12,2 %.

Po obsegu ekonomskih postavk je v preteklem letu izstopalo 1.268 podjetnikov – gradbenikov in 703 podjetniki predelovalne dejavnosti, saj so podjetniki v teh dveh dejavnostih nudili delo skoraj polovici vseh zaposlenih pri podjetnikih v regiji in ustvarili 42,3 % vseh regijskih prihodkov.

Gorenjski podjetniki so konec leta 2022 razpolagali s 406 milijoni evri sredstev oz. obveznostmi do virov sredstev, kar je 10 % več kot leto prej. Delež podjetnikovega kapitala v virih sredstev, kot najkvalitetnejšega vira financiranja sredstev, je v regiji znašal 58,9 %, v državi pa 57,2 %.



Opomba: \* realna rast glede na indeks cen življenjskih potrebščin v obdobju januar - december 2023 v primerjavi z obdobjem januar - december 2022, ki je znašal 107,4 (vir: Statistični urad RS).

Podatke iz letnih poročil je predložilo tudi 37 zadrug (27 mikro, 6 majhnih in 4 srednje velike zadruge), ki so ustvarile 184 milijonov evrov prihodkov in odhodkov. Prihodki zadrug so pomenili 1,9 % prihodkov družb.

V zadrugah je bilo 317 zaposlenih, 3 več kot v letu 2022, kar predstavlja 0,7 % zaposlenih v družbah. V letu 2023 je čisti dobiček v znesku 413 tisoč evrov, 24 % manj kot v letu 2022, ugotovilo 25 zadrug. 11 zadrug je poslovalo negativno. Pridelale so 407 tisoč evrov čiste izgube, 3,4 krat več kot v letu 2022. Zadruge so poslovno leto zaključile le s 6 tisoč evri neto čistega dobička.